# **Figyeljünk gyermekeinkre!**

A lakástüzek keletkezésének egy része gyermeki tevékenységre vezethető vissza. A tűzesetben elhunytak 4-5 százaléka, azaz évente 4-5 fő tíz évesnél fiatalabb gyermek. A tűzzel összefüggő balesetek, káresetek megelőzése nem hanyagolható el. A gyermek gyorsan "kifigyelheti" mikor lankad a szülői figyelem, illetve sokszor a felnőttek hanyagsága az, ami a "kezére játssza" a gyújtóforrást, például egy öngyújtót, gyufát.

**A gyerek mindig legyen felügyelet alatt!**

Lehetőség szerint soha ne hagyjuk egyedül. Nemcsak tűz következtében lehet sérülést szenvedni, de ha tűz üt ki, akkor az egyedül maradt gyermekek áldozattá válhatnak. Sokszor inkább elbújnak a veszély elől, minthogy jelezzék hollétüket, ezért főleg egy füsttel telítődött helyiségben nehéz megtalálni őket.

Soha, ne hagyjunk gyerekek számára elérhető helyen tűzgyújtásra alkalmas eszközöket. A konyhában, ha lehet, használjunk gázgyújtót gyufa helyett, de még ekkor is figyeljünk arra, hogy a gyerek ne tudjon kísérletezni a gáztűzhely rózsájának begyújtásával. Ne engedjük, hogy a színes lángokkal próbáljon játszani.

**Soha ne süssön, főzzön a gyerek egyedül!**

Soha ne főzzön a gyerek felügyelet nélkül. A tűzesetek nagy része a tűzhelyen felejtett étel, étolaj meggyulladásából keletkezik. Ha hosszú a haja a gyereknek, főzőcskézés előtt fogja össze copfba, így megelőzhető, hogy a gyerek hajába kapjon a láng, és a készülő ételbe sem lóg bele. Ha felügyelet mellett kísérletezhet a gyermek a főzéssel (nyílt lángról van szó), akkor mondjuk el, milyen ruhában szabad csak a tűzhely mellé állni - kerülje, és kerüljük mi is a gyúlékony, műszálas, valamint a bő szabású ruhadarabokat. Gondosan ügyeljünk arra, hogy az edény alól kicsapó láng ne tudjon belekapni a ruhaneműbe, edényfogó kesztyűbe.

**Gyufát, öngyújtót tartsuk elzárva!**

A gyermek kíváncsi, utánozza a felnőtteket, és nincs félelemérzete, így szinte biztos, hogy ha gyufát, vagy öngyújtót talál, akkor azt ki fogja próbálni, és megtörténhet a baj. Nézzünk körül otthon és minden gyújtószerszámot zárjunk el biztonságos helyre. Manapság már gyártanak „gyerekbiztos” öngyújtókat, de ebben se bízzunk, hiszen a gyerekek leleményesek. Ha azt vesszük észre, hogy gyermekünk öngyújtóval, gyufával játszik, határozottan, de nyugodt hangon magyarázzuk el neki, hogy ezeket kizárólag felnőttek használhatják, valamint hogy a tűz egy eszköz, és nem játékszer. Kérjük meg őket, hogy ha ilyet találnak a lakásban, hozzák oda hozzánk, és ezért nagyon dicsérjük, jutalmazzuk meg őket. Mutassunk jó példát azzal, hogy mi sem játszunk ilyen eszközökkel.

**Az elektromos áram nem játék!**

A gyerekek soha ne játszanak elektromos vezetékkel vagy csatlakozóval, a konnektorba ne dugjanak tárgyakat, ezt nagyon határozottan tiltsuk meg nekik. Magyarázzuk el, hogy ha nem használnak egy elektromos berendezést, vagy lámpát, azt kapcsolják ki.

Ne legyen elérhető, bekapcsolható a gyerek számára felizzásra képes elektromos eszköz, például vasaló, villanykályha, hősugárzó.

**A fűtőtestek veszélyei**

A fűtőberendezések használatát, potenciális veszélyeit tanítsuk meg a gyermekeknek. Kisgyermeket tartsunk távol a fűtőtestektől, soha ne maradjon egyedül olyan lakásban (egyébként sem), ahol kályhával fűtenek. Elég egy kipattanó szikra ahhoz, hogy felgyulladjon a szőnyeg. Máskor a nagyobbacska gyerek csak segíteni szeretne – meg akarja rakni a kályhát és ezért kinyitja az ajtaját –, de megégetheti magát. A fűtőberendezések közvetlen közelében, használatuk során, soha ne tartsunk éghető, vagy könnyen gyulladó, olvadó tárgyakat, azok felforrósodva égési sérüléseket, tüzet okozhatnak, ezt az előírást az Országos Tűzvédelmi Szabályzat 195. §-ában található, a tüzelő-, fűtőberendezések használatára vonatkozó része is tartalmazza. Tanítsuk meg a gyerekeknek is, hogy ne tegyenek semmilyen tárgyat, játékot, ruhát működő fűtőtestre.

**Ne hagyjunk égő gyertyát felügyelet nélkül!**

Ha az égő gyertya meggyújtja a környezetét, az nagyon gyorsan terjedő tüzet eredményezhet. A felügyelet nélkül hagyott égő gyertya még akkor is veszélyes, ha nincs gyerek a közelben, azonban ők esetleg nem figyelnek rá oda, fellökhetik, megdobhatják, a közelébe valamilyen égő anyagot helyezhetnek és meg is történhet a baj.

**Dohányzás veszélye!**

A cigaretta soha ne kerüljön a gyerek kezébe, mivel a felnőttet utánozva, nagy valószínűséggel ki szeretné azt próbálni. A legbiztonságosabb, ha a hamutartóban víz van, és a cigarettát ebben oltjuk el. Így nem fordulhat elő, hogy egy rosszul eloltott cigaretta a gyerek kezébe kerülve tüzet okozzon. A tinédzser gyermekeink esetében az is előfordulhat, hogy a kijárási korlátozás alatt a lakás vagy családi ház eldugott zugában titokban próbálnak dohányozni, ami szintén tűzveszélyes, lehet.

Már nagyon kicsi korban informáljuk a gyereket a tűzzel kapcsolatos veszélyekről. Próbáljuk felkészíteni őket arra, hogy tűz esetén milyen módon tudják a lehető leggyorsabban elhagyni a lakást, vagy milyen módon hívjanak azonnal segítséget. A fenti tanácsok betartásával és a tudatos tűzvédelmi neveléssel a tűzesetek és a jelentős tűzkárok megelőzhetők.

**Országos Tűzmegelőzési Bizottság**